Tommy Dinesen (SF), 1998-01-29:
Det har været en lidt speciel debat at følge.
Man er kommet ind på alt lige fra EU til trafikproblemer, egnsproblemer, arbejdspladser, skatteproblemer og social slagside.
Men det sundhedspolitiske er ikke blevet berørt, selv om formanden for Sundhedsudvalget - han er Fremskridtsmand - er til stede. Man kommer hele verden rundt med et emne, man nu har haft 10 år til at indstille sig på, nemlig om der fortsat skal være toldfrit salg på danske færger og fly. Det er selvfølgelig et ømtåleligt emne, og man skulle næsten tro, det drejede sig om livsnødvendigheder på linje med de daglige fødevarer .
Jeg vil godt sige, at der er et alvorligt problem, fordi der er en hel del, der bliver arbejdsløse, og det bliver de, uanset hvad andre ordførere har sagt.
Det er ikke første gang, vi diskuterer det, bl.a. blev Funderudvalget nedsat på baggrund af et forslag fra SF og en forespørgsel fra SF om, hvad regeringen ville gøre for at bevare dansk skibsfart med danske arbejdspladser.
Funderudvalget
Jeg har sagt til mine forhenværende kollegaer, at hvis man skal have en trafikforbindelse, skal det være, fordi der er trafik til den.
Det mest mærkværdige, jeg har hørt fra hr. Kim Behnke, når han nævner Bornholmstrafikken, er, at man kan løse alle færgers økonomiske problemer ved at gøre dem toldfri, for så sejler de bare derudad.
De to Fremskridtspartier, der hele tiden konkurrerer om at komme herop på talerstolen, har selvfølgelig fået et godt valgemne; det vil jeg godt indrømme.
Men hvad med det sundhedspolitiske?
Jeg vil godt sige, at der er simpelt hen mange ulovligheder tilknyttet det toldfrie salg i dag.
Det er omgåelse af skatter og afgifter, og det synes jeg ærlig talt er for dårligt.
Jeg ville selv have lavet et forslag, hvis det var sådan, at salget ikke blev stoppet, for jeg har aldrig kunnet forstå, hvorfor en flyvemaskine, der tager herfra med charterturister, skal have en ton sprut og cigaretter med.
Den flyver ned til Gran Canaria, og nogle af passagerene tager varer med, og på hjemturen får nogle nye charterturister resten af sprutten, for den skal absolut fragtes tilbage til København.
Jeg tror, det er SAS, der har været inde på, at alene det koster dem 7.000 t brændstof om året, og det er komplet tåbeligt.
Det er en tåbelig måde, man gør det på i dag.
Jeg skal udtrykkelig sige, at jeg ikke har noget imod, at folk kan købe hverken det ene eller det andet, slet ikke.
Men der er altså nogle problemer, og et af de problemer, jeg godt vil have belyst - og det kan vi gøre under udvalgsarbejdet - er: Er det sådan, at f.eks. tredjelandes færger godt kan sælge taxfree, hvis de går under Bahamasflag?
Man har haft 8-10 år til omstilling, og man har altså omstillet sig andre steder.
På Den Engelske Kanal - har jeg ladet mig fortælle - har man omstillet det taxfree salg til noget andet end spiritus og cigaretter, men det har man ikke gjort i Danmark, selv om man har haft tid til det.
Alle var glade for 8-10 år siden, for der var lang tid til det, og det skulle nok gå alt sammen.
Men nu er det altså ved at være deadline, og så prøver man på at presse det op til en stor sag.
Det er også et problem for dem, der bliver arbejdsløse, vil jeg godt gentage, og hvis der kommer noget fra EU eller regeringen om, at man vil hjælpe nogle af dem, der bliver arbejdsløse, med omskoling osv., vil vi fra SF's side godt være med til det.
Det skal der ikke herske nogen tvivl om.
Sådan som jeg opfatter det, kan denne beslutning ikke omgøres.
Nogle EU-eksperter har snakket om, at det ikke kan lade sig gøre.
Man skal selvfølgelig have lov til at køre sagen rent politisk, men hvis ikke der er noget at gøre, synes jeg nok, det er forholdsvis usagligt.
Som sagt: Vi er med, hvis der kommer nogle forslag om andre job til dem, der bliver berørt af denne beslutning, men ellers mener vi, det er en forfejlet debat.